નવી દિલ્હી તા.૩૦ : જીએસટી લાગુ થયા બાદ મુશ્કેલીનો સામનો કરી રહેલા વેપારીઓ અને મધ્યમવર્ગને મોટી રાહત મળવા જઇ રહી છે. જીએસટી કાઉન્સીલ ૧૦મી નવેમ્બરના રોજ ગુવાહાટીમાં યોજાનારી બેઠકમાં કમ્પોઝીશન સ્કીમ લેનાર વેપારીઓ માટે જીએસટીનો વર્તમાન દર ૧ ટકો ઘટાડીને ૦.પ ટકા કરી શકે છે. કાઉન્સીલ સ્કીમ હેઠળ આવતા મેન્યુ. એકમો અને રેસ્ટોરન્ટ માટે પણ આ દર ઘટાડી ૧ ટકો કરવાના પ્રસ્તાવ ઉપર મહોર લગાવી શકે છે. સાથોસાથ કમ્પોઝીશન સ્કીમની વર્તમાન સીમા વાર્ષિક ટર્નઓવર ૧ કરોડને વધારીને દોઢ કરોડ કરી શકે છે. આ ઉપરાંત કાઉન્સીલ એસી રેસ્ટોરન્ટમાં ભોજન પર જીએસટીનો દર ઇનપુટ ટેકસ ક્રેડીટની સુવિધા સાથે ૧ર ટકા કરવાનો નિર્ણય લઇ શકે છે.